b'\n_START_ARTICLE_\nComuna D\xc3\xa2rm\xc4\x83ne\xc8\x99ti, Arge\xc8\x99\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen centrul jude\xc8\x9bului, pe malurile R\xc3\xa2ului Doamnei, \xc3\xaen zona unde acesta prime\xc8\x99te apele afluentului R\xc3\xa2ul T\xc3\xa2rgului. Este str\xc4\x83b\xc4\x83tut\xc4\x83 de \xc8\x99oseaua na\xc8\x9bional\xc4\x83 DN73, care leag\xc4\x83 Pite\xc8\x99tiul de Bra\xc8\x99ov. La Piscani, din acest drum se ramific\xc4\x83 \xc8\x99oseaua jude\xc8\x9bean\xc4\x83 DJ731, care duce spre nord la Co\xc8\x99e\xc8\x99ti, Pietro\xc8\x99ani, Domne\xc8\x99ti (unde se intersecteaz\xc4\x83 cu DN73C), Corbi \xc8\x99i Nuc\xc8\x99oara. De asemenea, prin vestul comunei, pe malul drept al R\xc3\xa2ului Doamnei trece \xc8\x99oseaua jude\xc8\x9bean\xc4\x83 DJ731D, care o leag\xc4\x83 spre nord de Co\xc8\x99e\xc8\x99ti \xc8\x99i Pietro\xc8\x99ani \xc8\x99i spre sud de Mice\xc8\x99ti.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei D\xc3\xa2rm\xc4\x83ne\xc8\x99ti se ridic\xc4\x83 la 3.513 locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 3.704\xc2\xa0locuitori. Majoritatea locuitorilor sunt rom\xc3\xa2ni (96,16%). Pentru 3,27% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (95,47%). Pentru 3,13% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna f\xc4\x83cea parte din plasa R\xc3\xa2ul Doamnei a jude\xc8\x9bului Muscel \xc8\x99i era format\xc4\x83 din satele Caracal, D\xc3\xa2rm\xc4\x83ne\xc8\x99ti, T\xc4\x83m\xc4\x83\xc8\x99e\xc8\x99ti, Valea Nandrii, Valea Rizii \xc8\x99i Z\xc4\x83h\xc4\x83re\xc8\x99ti, av\xc3\xa2nd \xc3\xaen total 1380 de locuitori. \xc3\x8en comun\xc4\x83 existau dou\xc4\x83 biserici \xc8\x99i o \xc8\x99coal\xc4\x83 cu 45 de elevi (to\xc8\x9bi b\xc4\x83ie\xc8\x9bi). La acea vreme, pe teritoriul actual al comunei mai func\xc8\x9biona \xc3\xaen aceea\xc8\x99i plas\xc4\x83 \xc8\x99i comuna Piscani-Negreni, cu 998 de locuitori; aici existau dou\xc4\x83 biserici \xc8\x99i o \xc8\x99coal\xc4\x83 mixt\xc4\x83 cu 58 de elevi, \xc3\xaen timp ce principalii proprietari de p\xc4\x83m\xc3\xa2nt erau C. Crasan, C. Hagi-Nicolau \xc8\x99i Petre P\xc3\xa2r\xc3\xa2ianu._NEWLINE_Anuarul Socec din 1925 consemneaz\xc4\x83 desfiin\xc8\x9barea comunei Piscani-Negreni, satele ei trec\xc3\xa2nd la comunele Purc\xc4\x83reni (satul Piscani) \xc8\x99i D\xc3\xa2rm\xc4\x83ne\xc8\x99ti (satul Negreni). Astfel, comuna D\xc3\xa2rm\xc4\x83ne\xc8\x99ti avea atunci 2200 de locuitori \xc3\xaen satele D\xc3\xa2rm\xc4\x83ne\xc8\x99ti, Negreni, T\xc4\x83m\xc4\x83\xc8\x99e\xc8\x99ti, Valea Rizii \xc8\x99i \xc3\xaen c\xc4\x83tunul Valea Nandrii._NEWLINE_\xc3\x8en 1950, comuna a fost arondat\xc4\x83 raionului Pite\xc8\x99ti din regiunea Arge\xc8\x99. \xc3\x8en 1968, ea a trecut la jude\xc8\x9bul Arge\xc8\x99 \xc3\xaen alc\xc4\x83tuirea actual\xc4\x83.\n_START_SECTION_\nMonumente istorice\n_START_PARAGRAPH_\n\xc3\x8en comuna D\xc3\xa2rm\xc4\x83ne\xc8\x99ti se afl\xc4\x83 curtea boiereasc\xc4\x83 a marelui logof\xc4\x83t Vlaicu Piscanul, ansamblu-sit arheologic de interes na\xc8\x9bional dat\xc3\xa2nd din secolul al XVI-lea, cuprinz\xc3\xa2nd ruinele \xc8\x99i incinta conacului, aflate \xc3\xaen Dealul Iudei din satul Piscani._NEWLINE_\xc3\x8en rest, alte trei obiective din comun\xc4\x83 sunt incluse \xc3\xaen lista monumentelor istorice din jude\xc8\x9bul Arge\xc8\x99 ca monumente de interes local. Dou\xc4\x83 dintre ele sunt clasificate ca monumente de arhitectur\xc4\x83: biserica \xe2\x80\x9eSf\xc3\xa2ntul Nicolae\xe2\x80\x9d (1773) din Piscani; \xc8\x99i ansamblul bisericii \xe2\x80\x9eSfin\xc8\x9bii Voievozi\xe2\x80\x9d (1798) din Negreni, alc\xc4\x83tuit din biseric\xc4\x83 \xc8\x99i ruinele zidului de incint\xc4\x83. Un al treilea obiectiv, clasificat ca monument memorial sau funerar, este o cruce de piatr\xc4\x83 din 1810, aflat\xc4\x83 l\xc3\xa2ng\xc4\x83 biserica din satul Valea Nandrii.'